Zápisnica
zo zasadnutia dňa 2. decembra 2020

Prítomní:
Mgr. Eva Bacigalová, predseda komisie 
PaedDr. Mária Barancová, člen komisie
Ing. Petra Kurhajcová, člen komisie
Silvia Pilková, člen komisie
Emília Kurucová
Mgr. Boris Čechvala, člen komisie
Mgr. Jozef Matúšek, člen komisie
Mgr. et Mgr. Marek Machata, člen komisie

Neprítomní:
Ing. arch. Lucia Štasselová, člen komisie
Ing. Hana Turčániová

Hostia:
- prezenčná listina

Program
1. Otvorenie 
2. Návrh Zriaďovacej listiny Ružinovského domova seniorov
3. Návrh rozpočtu mestskej časti Bratislava - Ružinov na roky 2021 - 2023
4. Informácia o výsledku vyriešenia podnetu rodiny klienta v Domove dôchodcov, Pažítková 2
5. Rôzne

K bodu č. 1

Predseda komisie Mgr. Bacigalová privítala členov na zasadnutí Komisie sociálnych služieb. 

K bodu č. 2
Návrh Zriaďovacej listiny Ružinovského domova seniorov

Materiál predložila Mgr. Henrieta Valková, vedúca odboru sociálnych vecí.
Zariadenie sociálnych služieb Ružinovský domov seniorov, Sklenárova 14, Bratislava, ktorého zriaďovateľom je Mestská časť Bratislava - Ružinov má vo svojej správe denné centrá. Nakoľko denné centrá od 1.1.2021 prechádzajú pod správu Mestskej časti, je potrebné vykonať zmeny v Zriaďovacej listine zariadenia. Vzhľadom k tomu, že zmeny sa obsahovo dotkli veľkej časti dokumentu, odbor sociálnych vecí navrhuje zmenu vykonať schválením novej Zriaďovacej listiny. 
Dňa 18.11.2020, na zasadnutí Miestneho zastupiteľstva, bol poslancami schválený štatút denných centier a zmena organizačnej štruktúry. Následne Mestská časť požiadala Bratislavský samosprávny kraj o zápis denných centier do registra poskytovateľov sociálnych služieb. Z vyššie uvedených dôvodov je potrebné upraviť Zriaďovaciu listinu Ružinovského domova.

Komisia schvaľuje návrh materiálu a navrhuje MZ jeho odsúhlasenie.

Hlasovanie: 7 za, 0 proti, 0 sa zdržalo

K bodu č. 3
Návrh rozpočtu mestskej časti Bratislava - Ružinov na roky 2021 – 2023

Materiál predložila Ing. Alena Lehotayová, vedúca odboru ekonomického.
Odbor ekonomický predkladá na schválenie Miestnemu zastupiteľstvu návrh rozpočtu mestskej časti Bratislava - Ružinov na rok 2021 a prognózu rozpočtu na roky 2022-2023. Realizácia navrhovaného 
rozpočtu bude predpokladom zabezpečenia originálnych samosprávnych kompetencií obce ako aj kompetencií, ktoré mestská časť vykonáva v režime preneseného výkonu štátnej správy a v pokračovaní realizácii prioritných projektov mestskej časti. 
Príjmová časť rozpočtu vychádza z návrhu zákona o štátnom rozpočte na rok 2021, Štatútu Hlavného mesta SR Bratislavy, všeobecne záväzného nariadenia mestskej časti o miestnych daniach a z platných nájomných zmlúv. 
Návrh rozpočtu mestskej časti je zostavený na základe požiadaviek oddelení miestneho úradu a zriadených rozpočtových a jednej príspevkovej organizácie, zohľadňujúc finančné možnosti mestskej časti. 
Požiadavky boli prerokované s ich navrhovateľmi a upravené tak, aby boli zachované všetky činnosti mestskej časti vyplývajúce jej zo zákona a zároveň bol zachovaný vyrovnaný rozpočet. Súčasťou návrhu rozpočtu mestskej časti sú aj príjmy a výdavky rozpočtových organizácií v zriaďovateľskej pôsobnosti mestskej časti. 
Prehľady príjmov a výdavkov sú zostavené v zákonom predpísanej štruktúre. Okrem navrhovaného rozpočtu na roky 2021 až 2023 je v nich zahrnuté skutočné čerpanie za roky 2018 a 2019, schválený a upravený rozpočet na rok 2020 a očakávaná skutočnosť za rok 2020. 
Rozpočet verejnej správy na roky 2021 až 2023 za rozpočty miest, obcí a vyšších územných celkov vychádza z platného legislatívneho rámca a z legislatívnych návrhov prerokovávaných Národnou radou Slovenskej republiky vzťahujúcich sa k daňovým príjmom obcí a VÚC. Návrh vyjadruje predikciu Ministerstva financií SR o vývoji rozpočtového hospodárenia obcí v nasledujúcich troch rokoch. 
Rozpočet mestskej časti na rok 2021 a nasledujúce roky 2022 a 2023 je vypracovaný v súlade so zákonom č. 369/1990 Z. z. o obecnom zriadení v znení neskorších predpisov a zákonom č. 583/2004 Z. z. o rozpočtových pravidlách územnej samosprávy v znení neskorších predpisov. Návrh rozpočtu je zostavený v súlade s čl. 9 Ústavného zákona č. 493 z 8. decembra 2011 o rozpočtovej zodpovednosti, podľa ktorého je obec povinná zostavovať rozpočet na tri rozpočtové roky, pričom súčasťou návrhu rozpočtu je aj schválený rozpočet na bežný rozpočtový rok, údaje o očakávanej skutočnosti bežného rozpočtového roka a údaje o skutočnom plnení rozpočtu za predchádzajúce dva rozpočtové roky. 
Prostredníctvom tohto finančného nástroja sa usmerňuje a riadi celková finančná politika, zámery rozvoja územia a potrieb obyvateľov mestskej časti. Návrh v príjmovej časti rozpočtu mestskej časti Bratislava - Ružinov vychádza predovšetkým z určeného podielu na výnosoch daní v správe štátu a hlavného mesta a vo výdavkovej časti rozpočtu z povinnosti prednostne zabezpečovať krytie všetkých záväzkov, ktoré vyplývajú z plnenia povinností samosprávy pri rozhodovaní o použití verejných zdrojov na poskytovanie služieb v prospech obyvateľov mestskej časti. 
Pri tvorbe rozpočtu išlo o kvantifikáciu disponibilných finančných zdrojov aj v nadväznosti na platný Štatút hl. mesta SR Bratislavy - vrátane reálneho zhodnotenia všetkých príjmových zdrojov mestskej časti na strane jednej, ako aj vymedzenia priorít v oblasti napĺňania zámerov a základných funkcií územnej samosprávy na strane druhej. 
V súlade s platnou legislatívou sa návrh rozpočtu mestskej časti Bratislava - Ružinov na roky 2021 až 2023 člení na bežné príjmy a výdavky, kapitálové príjmy a výdavky a finančné operácie. Naďalej sa zostavuje ako viacročný rozpočet, pričom je koncipovaný v rovnakom členení ako rozpočet bežného roka. Prognóza príjmov a výdavkov na roky 2022 – 2023 obsiahnutá v návrhu nie je záväzná. 
Bežný rozpočet je zostavený ako prebytkový, kapitálový rozpočet ako schodkový a celkový rozpočet ako vyrovnaný. Na základe zákona č. 583/2004 Z. z. §10 ods. 7 môže obec kryť schodkový kapitálový rozpočet finančnými prostriedkami obce. Východiskovú úroveň zostavovaného návrhu rozpočtu predstavuje očakávaná skutočnosť roku 2020.
Zdrojom financovania sú príjmy z originálnych kompetencií obce a príjmy z preneseného výkonu štátnej správy, ktorých použitie je definované v usmernení každej kapitoly. Obec tvorí, a následne zapája finančné prostriedky z fondov (Rezervný fond, Fond rozvoja a bývania, Fond poplatku za rozvoj, Fond na obnovu chodníkov a cyklotrás, Fond obnovy zelene).
Pri tvorbe rozpočtu sa mestská časť snažila reálne zhodnotiť všetky ostatné príjmy - vlastné aj príjmy z dotácií z príslušných kapitol štátneho rozpočtu. 
Rozpočet je zostavený ako programový, t.j. zdôrazňujúci vzťah medzi rozpočtovými výdavkami a očakávanými výstupmi a výsledkami realizovaných rozpočtových programov. Zostavenie rozpočtu v programovom členení vychádza z potreby cieľového postupu rozpočtovania. Je to proces spájania cieľov programu s rozpočtom a prioritami.
Bežné príjmy - sú tvorené príjmami daňovými, nedaňovými, administratívnymi a inými poplatkami, pôžičkami a vkladmi, odvodmi príjmov od rozpočtových organizácií, ostatnými príjmami a transfermi zo štátneho rozpočtu na prenesený výkon štátnej správy. 
Vzhľadom na aktuálne makroekonomické podmienky pri prognóze vývoja daňových príjmov odbor ekonomický navrhuje na rok 2021 príjem z podielu na dani z príjmov fyzických osôb a dane z nehnuteľnosti na úrovni 25 360 450 €. MČ Bratislava - Ružinov pri tvorbe rozpočtu vychádzala z reálneho príjmu daňových príjmov v roku 2020 a zohľadnila predikciu MF SR pre výber podielových daní pre obce a návrhu rozpočtu Hlavného mesta SR Bratislava na rok 2021. Príjem z výberu miestnych daní a z podnikateľských činností sú navrhnuté na základe skutočného čerpania jednotlivých položiek za rok 2020 a VZN MČ Bratislava - Ružinov č.18/2019 z 10. 12. 2019 s dátumom účinnosti od 1. 1. 2020.
Rozpočtové organizácie (ZŠ, MŠ, DD) sú na rozpočet zriaďovateľa napojené svojimi príjmami a výdavkami. Doplnkovými zdrojmi ich financovania sú aj príjmy z prenájmu nebytových priestorov, z prenájmu bytov, preplatkov z vyúčtovania médií za predchádzajúci rok, poplatkov rodičov a zákonných zástupcov detí a žiakov, darov a grantov. V zmysle vyššie uvedeného je v príjmovej časti rozpočtu Mestskej časti Bratislava - Ružinov zahrnutý príjem rozpočtových organizácií z týchto zdrojov a vo výdavkovej časti sú tieto príjmy v súlade s platnou legislatívou použité na bežné a kapitálové výdavky týchto organizácií. 
Celkové kapitálové príjmy predpokladáme v roku 2021 v objeme 152 000 €.
Súčasťou rozpočtu mestskej časti sú aj finančné operácie, ktorými sa vykonávajú prevody prostriedkov z mimorozpočtových peňažných fondov do rozpočtu a nevyčerpaných finančných prostriedkov zo štátneho rozpočtu na prenesený výkon štátnej správy na úseku školstva a z predpisu na depozitnom účte za vykonané a fakturované služby z predchádzajúceho roka. 
Na základe zákona č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v § 36 ods. 2 môže obec na základe rozhodnutia zastupiteľstva použiť na úhradu bežných výdavkov prostriedky rezervného fondu, kapitálové príjmy a návratné zdroje financovania, pričom tento postup sa nepovažuje za porušenie zákona č. 583/2004 Z. z. v znení zákona č. 426/2013 Z. z. Zapojenie finančných prostriedkov do rozpočtu sa vykonáva cez príjmové finančné operácie. 

Komisia schvaľuje návrh materiálu a navrhuje MZ jeho odsúhlasenie.

Hlasovanie: 8 za, 0 proti, 0 sa zdržalo

K bodu č. 4
Informácia o výsledku vyriešenia podnetu rodiny klienta v Domove dôchodcov, Pažítková 2

Riaditeľka Domova dôchodcov PhDr. Mgr. Renáta Knezović PhD. Informovala členov komisie, že v období pandémie Covid-19 je o klientov domova dôchodcov postarané ako bežne, len personál má viac práce. Návštevy klientov nie sú povolené, môžu však ísť s rodinnými príslušníkmi von. Klienti aj personál sú k dnešnému dňu negatívni. 
Z personálneho hľadiska je 32,76% odborného personálu - chýba 5 odborných zamestnancov. Tento deficit personálne zabezpečujú cez agentúru ADOS. Fluktuácia zamestnancov je od roku 2017 osemnásť až dvadsať ľudí ročne. Od 1.11.2020 má domov dôchodcov novú vrchnú sestru s návykmi procesov a štandardov. Lieky sú riadne predpisované. Od 1.12.2020 má domov dôchodcov aj nového lekára a od 15.12.2020 psychológa - supervízora. Zariadenie bude mať psychológa z dôvodu mediácie pre zamestnancov ale aj klientov. Od nového roka bude v zariadení aj lekár – chirurg. 
Riaditeľka domova dôchodcov informovala členov komisie aj o skutočnosti, že v zariadení vykonal inšpektorát práce kontrolu – podľa výsledkov kontroly je všetko v súlade so zákonmi. Hlavný kontrolór mestskej časti vykonáva v zariadení kontrolu dvakrát do roka. 
Z iniciatívy odboru sociálnych vecí zariadenie prijalo päť klientov. S ministerstvom vnútra spolupracujú pri aktualizácii zoznamu čakateľov. Medziľudské vzťahy sú podľa vyjadrenia riaditeľky domova dôchodcov dobré – klienti sú spokojný, nezaznamenala žiadne sťažnosti. Úmrtnosť klientov je podstatne nižšia ako v predchádzajúcich obdobiach. 
Každý tretí mesiac prebieha vzdelávanie zamestnancov domova dôchodcov. 
Riaditeľka domova dôchodcov k podnetu rodiny klienta uviedla nasledovné informácie:
Momentálne rieši vybavenie nového vozíka pre klienta. Rieši to s lekárom a poisťovňou. Ak lekár predpíše klientovi nárok na vozík a revízny lekár tento nárok schváli, tak klientovi bude poskytnutý nový vozík. Vozík klienta bude riadne označený. 
So zdravotnými poisťovňami dávajú dokopy zoznam klientov, ktorý majú nárok na vozík. 
Predsedníčka komisie navrhla, aby sa začiatkom roka 2021 uskutočnil v zariadení poslanecký prieskum. Riaditeľka domova dôchodcov sa vyjadrila, že v tom nevidí žiadny problém pri dodržaní všetkých hygienických zásad. Navrhla by maximálne dvoch poslancov pri jednej návšteve. Môžu komunikovať s klientmi zariadenia aj s personálom. 
Komisia sociálnych služieb na najbližšom zasadnutí prediskutuje čo bude nasledovať. 

Predseda komisie: Mgr. Eva Bacigalová, v.r.
Zapísala: Monika Repášová